Seuns by pa voor hy sterf ná vliegongelukAbel Pienaar en sy vrou, Marietha. Foto: Facebook via Kitty Hawk Clubhouse Restaurant Pienaar was die vlieënier van die vliegtuig waarin hy en Christo van der Wath was voordat dit minute nadat dit opgestyg het sowat 1 km van vliegveld neergestort het. Dawie Pretorius, bestuurder van die Kitty Hawk-vliegveld, het aan Maroela Media gesê hy het Donderdag gestaan en kyk hoe die vliegtuig opstyg. “Die vliegtuig het bietjie langer as gewoonlik gevat om in die lug te kom, maar dit het nie gelyk of daar enigiets fout was nie. Ek het net gesien nadat hulle opgestyg het dat die vliegtuig nie die regte hoogte bereik nie en laag gebly het,” het hy gesê. “Naby die vliegveld is ŉ klein heuwel met kragdrade bo-op en hulle het voor die kragdrade probeer omdraai. Ek het gesien hoe die een vlerk na bo wys soos hulle omdraai, toe het hulle vir ŉ oomblik agter ŉ klomp bome verdwyn en die volgende oomblik het die vliegtuig geval en neus eerste die grond getref.” Pretorius het dadelik na die ongelukstoneel gejaag en was, saam met werkers van die plaas waarop die vliegtuig neergestort het, van die eerste mense op die toneel. “Abel was nog omtrent ŉ uur of so ná die ongeluk by sy bewussyn en het vir ons gesê dat hy baie pyn het. Hy was in skok en kon nie regtig verduidelik wat fout gegaan het nie,” het Pretorius gesê. “Paramedici was ook vinnig op die toneel en het hom probeer stabiliseer, maar Abel is toe op die toneel dood.” Van der Wath het glo net ligte beserings opgedoen en is per ambulans na ŉ hospitaal vervoer. Volgens Pretorius was hy egter erg getraumatiseerd ná die ongeluk. Pretorius het gesê twee van Pienaar se seuns was op die toneel terwyl hy nog by sy bewussyn was en kon met hom praat voor hy dood is. Pienaar se vrou, Marietha, het op die toneel aangekom kort nadat hy gesterf het. “Ons almal hier by Kitty Hawk is regtig net soos een groot familie, so Abel se dood is baie swaar vir ons almal. Hy was bekend as ‘die grapmaker van Kitty Hawk’ en dit is hoe ons hom sal onthou. Altyd vriendelik, altyd opgeruimd en altyd gereed met ŉ grappie,” het Pretorius gesê. Pienaar het as ŉ ingenieur by AWA Construction gewerk en het as deel van sy verpligtings na bouterreine gevlieg waar hy gewerk het. Volgens Pretorius was hy ŉ baie ervare vlieënier wat jare lank gevlieg het. Die ongeluk word deur die Burgerlugvaartowerheid ondersoek. Geen begrafnisreëlings was nog teen Vrydag getref nie.